สรรพากรร่วม16ชาติถกเก็บภาษีรายใหญ่
กรมสรรพากรเป็นเจ้าภาพงานประชุมระดับภูมิภาคเอเชียแปซิฟิก ถกเก็บภาษีรายใหญ่รองรับเปิด AEC
14 พ.ย. 2555

กรมสรรพากรเป็นเจ้าภาพงานประชุมระดับภูมิภาคเอเชียแปซิฟิก ถกเก็บภาษีรายใหญ่รองรับเปิด AEC
นายสาธิต รังคสิริ อธิบดีกรมสรรพากร กล่าวว่า กรมสรรพากรจะเป็นเจ้าภาพจัดการประชุมคณะศึกษาด้านการบริหารและค้นคว้าทางภาษีอากร     แห่งเอเชีย (The Study Group on Asian Tax Administration and Research : SGATAR) ครั้งที่ 42 ระหว่างวันที่ 19 – 22 พ.ย. 2555  ที่ จังหวัดเชียงใหม่ เพื่อแลกเปลี่ยนประสบการณ์ แนวความคิด และนวัตกรรมการบริหารการจัดเก็บภาษีระหว่างสรรพากรของ 16 เขตเศรษฐกิจสมาชิกในภูมิภาคเอเชียแปซิฟิก ได้แก่ ออสเตรเลีย จีน ฮ่องกง อินโดนีเซีย ญี่ปุ่น เกาหลี มาเก๊า มาเลเซีย มองโกเลีย นิวซีแลนด์ ปาปัวนิวกีนี ฟิลิปปินส์ สิงคโปร์ ไต้หวัน ไทย และเวียดนาม 
นอกจากนี้ยังมีองค์กรระหว่างประเทศต่างๆ เช่น สำนักงานโครงการพัฒนาแห่งสหประชาชาติ (UNDP) องค์กรเพื่อความร่วมมือทางเศรษฐกิจและการพัฒนา (OECD) และ ธนาคารพัฒนาเอเชีย (ADB) ได้แสดงความสนใจขอเข้าร่วมประชุมในครั้งนี้ด้วย
นายสาธิต กล่าวว่า การประชุม SGATAR จัดขึ้นทุกๆ ปี โดยสมาชิกทั้ง 16 เขตเศรษฐกิจจะเวียนกันเป็นเจ้าภาพ ในปีนี้ประเทศไทยและสมาชิกได้เลือกประเด็นด้านการบริหารจัดเก็บภาษีธุรกิจขนาดใหญ่ การแก้ไขข้อพิพาทโดยการเจรจาตกลงระหว่างประเทศ และการตรวจสอบอาชญากรรมทางภาษี เป็นประเด็นในการประชุมแลกเปลี่ยนประสบการณ์กัน เนื่องจากการจัดเก็บภาษีจากธุรกิจขนาดใหญ่ของไทยคิดเป็น 80% ของภาษีที่จัดเก็บได้ทั้งหมด
นอกจากนี้ การเป็นตลาดและฐานการผลิตร่วมภายใต้ AEC อาจส่งผลให้การค้าระหว่างประเทศเพิ่มมากขึ้นอย่างมีนัยสำคัญ การบริหารการจัดเก็บภาษีจึงต้องอาศัยความร่วมมือระหว่างประเทศพร้อมทั้งต้องมีมาตรการป้องกันอาชญากรรมทางภาษีที่รัดกุมยิ่งขึ้น